b'\n_START_ARTICLE_\nValge meri\n_START_PARAGRAPH_\nValge meri (vene \xd0\x91\xd0\xb5\xd0\xbb\xd0\xbe\xd0\xb5 \xd0\xbc\xd0\xbe\xd1\x80\xd0\xb5, karjala Valkea meri, Vienanmeri, neenetsi \xd0\xa1\xd1\x8d\xd1\x80\xd0\xb0\xd0\xba\xd0\xbe \xd1\x8f\xd0\xbc\xe2\x80\x99) on P\xc3\xb5hja-J\xc3\xa4\xc3\xa4mere sisemeri._NEWLINE_Valge meri piirneb p\xc3\xb5hjas Barentsi merega, millest seda eraldab Koola poolsaar. Valge ja Barentsi mere piiriks on Koola poolsaarel asuva Svjatoi Nossi neeme ja Kanini poolsaarel asuva Kanin Nossi neeme vaheline piir._NEWLINE_Valge mere pindala on u 90 000 km\xc2\xb2, maht 8000 km\xc2\xb2, keskmine s\xc3\xbcgavus on 67 m, suurim s\xc3\xbcgavus 350 m, soolsus 15\xe2\x80\x9328\xe2\x80\xb0._NEWLINE_Looded on \xc3\xbcsna suured, k\xc3\xb5ige suuremad Mezeni lahes (7,7 m). Need on P\xc3\xb5hja-J\xc3\xa4\xc3\xa4mere k\xc3\xb5ige suuremad looded. Valge mere k\xc3\xb5ige v\xc3\xa4iksemad looded (0,6 m) on Sem\xc5\xbea j\xc3\xb5e suudmes._NEWLINE_Kogu Valge mere vesikond loetakse Venemaa siseveteks. Venemaad piiravast 12 merest on see pindalalt eelviimane: ainult Aasovi meri on temast v\xc3\xa4iksem._NEWLINE_Valge mere suurimad lahed on Kandalak\xc5\xa1a, Onega, Dvina ja Mezeni laht. Mere \xc3\xbcksikud rannikul\xc3\xb5igud kannavad Pomoori, Teri, Letni ja Karjala ranniku nime._NEWLINE_Valgesse merre suubuvatest j\xc3\xb5gedest on suurimad Dvina, Onega ja Mezen._NEWLINE_Valge meri on Valge mere \xe2\x80\x93 L\xc3\xa4\xc3\xa4nemere kanali ja Dvina kaudu laevatatavas \xc3\xbchenduses L\xc3\xa4\xc3\xa4nemere ja Volga j\xc3\xb5gikonnaga. Kanal rajati 1930. aastatel sunnit\xc3\xb6\xc3\xb6liste poolt ja selle s\xc3\xbcgavus ei \xc3\xbcleta 4 meetrit._NEWLINE_Mere \xc3\xa4\xc3\xa4res elanud p\xc3\xb5lisrahvad on p\xc3\xb5hjas saamid, l\xc3\xa4\xc3\xa4nes karjalased, idas ja l\xc3\xb5unas pomoorid. Venelased asusid mere l\xc3\xb5unakaldale seoses Arhangelski asutamisega 16. sajandil._NEWLINE_Valges meres Kandalak\xc5\xa1a lahes asuvad Solovetsi saared, millel asub P\xc3\xb5hja-Venemaa \xc3\xbcks olulisimaid kloostrikomplekse Solovetsi klooster._NEWLINE_Talvel k\xc3\xbclmub Valge meri harilikult t\xc3\xa4ielikult kinni._NEWLINE_T\xc3\xa4htsaim sadam on Arhangelsk, suured sadamad on veel Belomorsk, Severodvinsk ja Kandalak\xc5\xa1a. _NEWLINE_Sajandeid oli Valges meres Venemaa ainus v\xc3\xa4ljap\xc3\xa4\xc3\xa4s maailmamerele ja Arhangelsk oli Venemaa ainus meresadam.'